Løkkes ambitiøse uddannelsesmål: Danmark skal være blandt de bedste i verden til dansk!

Selvom regeringen nu skærer danskundervisningen med 75%, vil danskerne stadig være blandt de allerbedste til at tale dansk

“Vi kan stadig falde et par pladser og alligevel være heroppe blandt de bedste lande i verden til at tale dansk”, udtaler statsministeren og viser med sin venstre hånd, hvor højt han forventer at det danske sprogniveau vil være.

I dag fremlægger Venstre et finanslovsforslag, som vil fastholde Danmark helt fremme blandt lande i verden, hvor folk er bedst til at tale dansk. Det skal ske ved at skære 75% af midlerne til danskundervisning i folkeskolen.

Forslaget skal ses i forlængelse af at regeringen har annonceret at den bl.a. vil skære kraftigt i udviklingsbistand, forskning, miljø, klimaindsats og støtte til elbiler, for at sikre at Danmark ikke kommer alt for langt foran de andre lande på disse områder.

Statsminister Lars Løkke Rasmussen synes at vi bør være stolte af vores position i verden, når det drejer sig om at tale dansk. Men måske skal vi ikke altid gå forrest:

“Danmark har jo længe været klassens duks, når det drejer sig om at tale dansk. Vi er allerede i dag langt foran lande som Sverige og Tyskland, som vi normalt sammenligner os med. Og når vi ser på lande som Kina, så har Danmark i dag et kæmpe forspring. Derfor har vi sagt at vi vil skære noget af fedtet væk fra den kornfede folkeskole og justere udgifterne til danskundervisning, hvilket stadig vil fastholde vores plads i top 10, blandt dansktalende lande. Det er jo en utroligt flot placering. Og det kan jo heller ikke være rigtigt at Danmark skal gå enegang på alle områder.”

CEPOS: Spild af penge

En ny rapport fra tænketanken CEPOS, viser at effekten af danskundervisning, slet ikke står mål med udgifterne, når det drejer sig om at få folk til at tale dansk. Cheføkonom, Mads Lundby Hansen uddyber:

“Vi har lavet en undersøgelse, der helt klart viser at langt de fleste allerede lærer et helt fint dansk i børnehaven og at mennesker som for eksempel forlader skolen inden det 3. skoleår er så gode til at tale dansk, at de uden videre vil kunne stille op til folketinget for Dansk Folkeparti. Alle udgifter til danskundervisning ud over 2. klasse må derfor betegnes som en luksus, som Danmark ikke har råd til. Faktum er jo at de andre lande slet ikke bruger lige så mange penge på danskundervisning som os — og at den megen og dyre danskundervisning derfor svækker Danmarks konkurrenceevne voldsomt. Det ville være meget bedre at afskaffe danskundervisningen fra 3. klasse og i stedet give folk deres skolepenge tilbage, så de selv kan vælge at betale for at lære dansk eller f.eks. vælge at købe et nyt oliefyr for pengene i stedet.”

Anders Samuelsen fra Liberal Alliance mener slet ikke at forslaget er ambitiøst nok. I stedet bør vi helt fjerne al undervisning i dansk:

“Der er slet ingen tvivl om at en total fjernelse af danskundervisningen vil føre til at folk vil begynde at tale et meget bedre dansk. Det er fuldstændig som på arbejdsmarkedet, hvor en reduktion af bistandshjælp og dagpenge helt automatisk fører til at der opstår en masse jobs, som mennesker uden uddannelse, som ikke har haft et job i årevis, nemt kan spadsere lige ind fra gaden og få. Hvis de altså ikke var så dovne.”

Over de næste 3 år skal udgifterne til danskundervisning rulles tilbage til niveauet fra 1814 og skal herefter også omtales i rigsdaler.